“Misverstand was oorsaak van NWU-oproer”; geen skade aangerig‘n Skermskoot uit die video. Die protesaksie wat gistermiddag by die institusionele kantoor van die Noordwes-Universiteit (NWU) buite die Puk-kampus in Potchefstroom plaasgevind het, was ŉ beplande optog wat ontaard het na ŉ misverstand. Só sê Louis Jacobs, woordvoerder van die NWU. Volgens Jacobs het die groep van ongeveer 120 mense wat onder die vaandel van die ANC Jeugliga ŉ memorandum aan prof. Dan Kgwadi, vise-kanselier van die NWU, wou oorhandig, die nodige toestemming vir die optog van sowel die polisie as die universiteit gehad. Die optog het egter begin handuit ruk toe die studente voor die toe hekke van die kantoor opgedaag het. “Ek dink die sekuriteitspersoneel was onder die indruk dat die optog voor die hekke sou stop, maar die groep was onder die indruk dat hulle die memorandum op die trappe van die kantoor mag oorhandig,” het Jacobs gesê. “Ek sou beslis nie die optog as gewelddadig beskryf nie – daar is geen werklike beskadiging aan enige eiendom aangerig nie en niemand is beseer tydens die optog nie,” het hy bygevoeg. Die polisie het twee skokgranate afgevuur om die groep onder beheer te kry nadat hulle aan die hekke van die kantore begin ruk het, maar daar is nie rubberkoeëls op die betogers gevuur soos vroeër berig is nie. Jacobs sowel as Johannes Froneman, woordvoerder vir Kgwadi, het bevestig dat gister se optog nie enige direkte uitwerking op die dag-tot-dag verrigtinge van die Potchefstroom-kampus van die NWU gehad het nie. “Geen student se veiligheid was in gedrang nie. As ŉ student nie toevallig verbygestap het na van die koshuise wat op die oud-Potchefstroomse onderwyskollege kampus is nie, sou hulle nie eers geweet het dat iets gebeur het nie,” het Froneman gesê. In die betogers se memorandum het hulle onder meer geëis dat die NWU-raad onmiddellik ontbind, dat Engels hoofonderrigmedium van die universiteit moet word, dat prof. Herman van Schalkwyk, die Potchefstroom-kampus se rektor, geskors moet word en dat die forensiese verslag oor die R10-miljoen skenking van die NWU beskikbaar gestel moet word. Jacobs het bevestig dat die visekanselier mettertyd terugvoer oor die eise in die memorandum sou gee. “Die groep se eise sal deur die bestuur hanteer word en onder die aandag van die raad gebring word, maar hierdie eise is niks nuuts nie. Die kwessie rondom die universiteit se taalbeleid en transformasie is aspekte wat reeds met die strategieproses onder hersiening is.” Froneman, wat deur die groep betogers uitgejou is tydens die oorhandiging van die memorandum, sê die ervaring was onaangenaam en dat die optoggangers oor-emosioneel was, maar Kgwadi het die groep wel toegelaat om hulle eise op die trappe van die kantoor te maak. “Dit was teleurstellend, en hulle het nie hoflik tenoor die visekanselier opgetree nie, maar vryheid van spraak is nie altyd ŉ aangename ding nie,” het Froneman gesê. Lees alle vorige berigte oor die Pukke op Maroela Media.